L-Estratt segwenti hu mehud kelma b'kelma mill-Kapitlu 14 tal-Manifest Elettorali ta' Alternattiva Demokratika It-Tibdil fil-Klima. It-tibdil fil-klima huwa riżultat akkumulat tal-ħidma tal-bniedem. Alternattiva Demokratika temmen li kull pajjiż għandu jikkontribwixxi lejn soluzzjoni iżda dan il-kontribut għandu jkun proporzjonat għall-impatt li kull pajjiż qed ikollu illum jew inkella kellu l-bieraħ fuq il-ħolqien ta' din il-problema. Malta għandha tfittex li tnaqqas l-impatti tagħha fuq il-klima billi jkollha politika sostenibbli dwar it-trasport, l-enerġija u l-agrikoltura. Irridu nindirizzaw l-impatti tal-klima fuq il-bijodiversità, fuq is-saħħa, fuq it-turiżmu, fuq l-ilma, fuq l-agrikoltura kif ukoll fuq l-infrastruttura marittima. Fuq bażi regolari l-Gvern għandu jfassal pjan dwar l-impatti ta' Malta fuq il-klima mis-setturi differenti. Dan il-pjan fil-forma ta' baġit tal-karbonju għandu jitfassal b'konsultazzjoni mal-isħab soċjali u jitressaq għall-approvazzjoni tal-Parlament perjodikament.
Snippets from AD's electoral manifesto: (8) Climate Change